தமிழக அரசியலில் ஒரு திருப்பமாக, அரசியலில் எதிரும் புதிருமாக இருந்த தி.மு.கவும், இந்திய யூனியன் முஸ்லிம்லீக்கும் 1962ஆம் ஆண்டு நடைபெற்ற பொதுத்தேர்தலில் தொகுதி உடன்பாடு செய்த கொண்டு போட்டியிட்டன. தமிழக அரசியல் வரலாற்றில் தேர்தலுக்கு முன்னர் இரு கட்சிகள் தொகுதி உடன்பாடு செய்து கொண்டு போட்டியிட்டது இதுவே முதல் முறையாகும். பாராளுமன்றத்திற்கும், தமிழக சட்டமன்றத்திற்கும் சேர்த்து நடைபெற்ற இந்தப் பொதுத் தேர்தலில் முஸ்லிம் லீகிற்கு இரண்டு பாராளுமன்றத் தொகுதிகளும், ஆறு சட்டமன்றத் தொகுதிகளும் ஒதுக்கப்பட்டன. எனினும் இந்தத் தேர்தலில் பாராளுமன்றத்திற்கும் சட்ட மன்றத்திற்கும் போட்டியிட்ட முஸ்லிம்லீக் வேட்பாளர்கள் யாரும் வெற்றிபெறவில்லை இதனால் முஸ்லிம் லீக் தொண்டர்கள் ஏமாற்றமடைந்தனர். இந்நிலையில், சட்டமன்றத்தில் முஸ்லிம் லீக் உறுப்பினர்கள் இடம் பெறாவிட்டாலும், சட்டமன்ற மேலவையிலாவது (M.L.C) இடம் பெற்று சமுதாய மக்களின் குரலை ஒலிக்க வேண்டும் என்று கருதிய மாநிலத் தலைமை தி.மு.க.வின் பொதுச் செயலாளர் பேரறிஞர் அண்ணாவைச் சந்தித்து சட்டமன்ற மேலவையில் முஸ்லிம்லீகிற்கு ஒரு இடம் வேண்டுமெனக் கோரிக்கை வைத்தது. இதனை அண்ணாவும் ஏற்றுக் கொண்டு தி.மு.க சட்டமன்ற உறுப்பினர்களிலிருந்து தேர்ந்தெடுக்கப்படும் மேலவை உறுப்பினர்களுக்கான ஒரு இடத்தை முஸ்லிம்லீகிற்கு ஒதுக்கினார். இந்த இடத்திற்கு யாரும் எதிர்பாராதவிதமாக, ஜானிபாயை கட்சித் தலைமை வேட்பாளராக அறிவித்தது. அவரும் வெற்றிபெற்று மேலவை உறுப்பினரானார். 1962ஆம் ஆண்டு முதல் 1968ஆம் ஆண்டுவரை அவர் மேலவை உறுப்பினராகச் சிறப்பாகச் செயல்பட்டார். அவரது பதவிக் காலம் முடிந்தவுடன் மீண்டும் அவர் தி.மு.க சட்டமன்ற உறுப்பினர்களின் ஆதரவுடன் முஸ்லிம் லீக் சார்பில் போட்டியிட்டு வெற்றி பெற்று 1974ஆம் ஆண்டு வரை பதவி வகித்தார். 1974ஆம் ஆண்டு மேலவைக்கு நடைபெற்ற தேர்தலின் போதும் முஸ்லிம்லீக் மூன்றாவது முறையாகப் போட்டியிட அவருக்கு வாய்ப்பளித்தது. எனவே அவர் தொடர்ந்து மூன்றாவது முறையாகப் போட்டியிட்டு மேலவை உறுப்பினரானார். மொத்தம் 18 ஆண்டுகள் அவர் தொடர்ந்து சட்டமன்ற மேலவை உறுப்பினராகப் பதவி வகித்துச் சாதனை புரிந்தார். மேலவை உறுப்பினராக இருந்த காலகட்டத்தில் பெருந்தலைவர் காமராஜர், பக்தவத்சலம், பேரறிஞர் அண்ணா, கலைஞர் கருணாநிதி, புரட்சித் தலைவர் எம்.ஜி.ஆர் ஆகிய ஐந்து தலைவர்கள் தமிழ் நாட்டின் முதல்வர்களாக இருந்துள்ளனர். இந்த ஐந்து முதலமைச்சர்களுடனும் அவர் நெருங்கிய தோழமையும் நட்பும் கொண்டிருந்தார். 1974ஆம் ஆண்டிற்குப்பிறகு நடைபெற்ற சட்டமன்ற மேலவைத் தேர்தலில் முஸ்லிம் லீகின் சார்பில் தேர்ந்தெடுக்கப்பட்ட வடகரை பக்கர்சாகிப் மற்றும் J.M. மியாக்கான் சாகிப் ஆகியோருடன் இணைந்து ஜானிசாகிப் பணியாற்றினார்.